邹子吹律赋（以吹律洞微寒谷生黍为韵）
王起 (Tang)
邹子处寒谷之陲。审至音之宜。能嘘吸而律应。使严凝而气移。验乎卜居。殊缇幕之攸设。稽乎假器。匪葭灰之所吹。当其地映嵚崟。山连郁律。夏皑皑而多冻。昼苍苍而少日。草木绝其滋荣。飞走悲其惨慄。虽弹弦于帝舜。孰致其和。虽扣角于师文。必惭其术。由是鼓其用。济于众。将钩深以致远。在识密而鉴洞。响发于寒威。气感于春晖。何续断而臻极。乃洪纤而入微。飂飂其和。土囊之风乍出。凄凄积变。夹钟之律方归。逸韵未殚。发越林峦。始惊蛰于煦妪。俄解冻于凄寒。谁谓暖风蚤来。节奏于绛唇之末。谁谓温风潜扇。抑扬于玉指之端。于以阐温燠。于以发亭育。鄙元鹤之舞庭。类雕虎之啸谷。清泠散徙。冈联岭属。畴人惭其术穷。田父欣其野沃。则千旬不散之瑞。其事未荣。南薰不竞之占。其理未精。孰若探至赜。究幽情。化烈烈之瘠土。成薿薿之嘉生。岂比夫庙列零陵。徒闻白琯之丽。竹收嶰谷。空为丹穴之鸣。别有翻飞之侣。暄妍是处。固将嘤嘤以出谷。岂独离离而生黍。